[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 29.6.2006

COM(2006) 351 τελικό

2006/0115 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του καταστατικού της κοινής επιχείρησης Galileo όπως περιέχεται στο παράρτημα του κανονισμού (ΕΚ) αριθ. 876/2002 του Συμβουλίου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πλαισιο της προτασης |

110 | Αιτιολόγηση και στόχοι της πρότασης Σκοπός της παρούσας πρότασης είναι η τροποποίηση του καταστατικού της κοινής επιχείρησης Galileo ώστε να προβλεφθεί η παύση των δραστηριοτήτων της στις 31 Δεκεμβρίου 2006. |

120 | Το γενικό πλαίσιο 1) Το πρόγραμμα GALILEO. Σκοπός του προγράμματος GALILEO είναι η λειτουργία της πρώτης σε παγκόσμιο επίπεδο υποδομής ραδιοπλοήγησης και προσδιορισμού στίγματος μέσω δορυφόρου που έχει σχεδιαστεί ειδικά για μη στρατιωτικούς σκοπούς. Παρουσιάζει μια διάσταση ταυτόχρονα τεχνολογική, πολιτική και οικονομική. Το πρόγραμμα περιλαμβάνει τις τέσσερις ακόλουθες διαδοχικές φάσεις: τη φάση καθορισμού, η οποία διήρκεσε από το 1999 έως το 2001, κατά την οποία σχεδιάστηκε η αρχιτεκτονική του συστήματος και προσδιορίστηκαν οι προσφερόμενες υπηρεσίες· τη φάση ανάπτυξης και επικύρωσης, η οποία είχε αρχικά προβλεφθεί να διαρκέσει από το 2002 έως το 2005 και περιλαμβάνει την ανάπτυξη δορυφόρων και επίγειων συνιστωσών του συστήματος, καθώς και την επικύρωση σε τροχιά· τη φάση της εγκατάστασης, η οποία είχε αρχικά προβλεφθεί να καλύψει τη διετία 2006 και 2007 με την κατασκευή και την εκτόξευση των δορυφόρων, καθώς και με την πλήρη εγκατάσταση του επίγειου τμήματος της υποδομής· τη φάση της εκμετάλλευσης, η οποία είχε αρχικά προβλεφθεί να ξεκινήσει το 2008 και η οποία περιλαμβάνει τη διαχείριση του συστήματος καθώς και τη συντήρηση και τη διαρκή τελειοποίησή του. 2) Η κοινή επιχείρηση Galileo. Η κοινή επιχείρηση Galileo συστάθηκε δυνάμει του κανονισμού (ΕΚ) αριθ. 876/2002 του Συμβουλίου, της 21ης Μαΐου 2002, βάσει των διατάξεων του άρθρου 171 της Συνθήκης για να φέρει επιτυχώς εις πέρας τη φάση της ανάπτυξης και να προετοιμάσει τις επόμενες φάσεις του προγράμματος GALILEO. Ιδρυτικά μέλη της επιχείρησης είναι η Ευρωπαϊκή Κοινότητα και ο Ευρωπαϊκός Οργανισμός Διαστήματος. Μέλη είναι επίσης μια κρατική κινεζική επιχείρηση και μια κρατική ισραηλινή επιχείρηση. Ο τρόπος που επελέγη εξασφαλίζει την ενιαία και αποτελεσματική διαχείριση του προγράμματος. Η κοινή επιχείρηση GALILEO έχει δύο κύριες αποστολές. Κατά πρώτο λόγο, διαχειρίζεται και συντονίζει τις αναγκαίες ενέργειες στον τομέα της έρευνας και της ανάπτυξης. Για το σκοπό αυτό έχει συνάψει συμφωνία με τον Ευρωπαϊκό Οργανισμό Διαστήματος, στον οποίο έχει ανατεθεί η εφαρμογή των ενεργειών αυτών. Αναπτύσσει επίσης τις δραστηριότητες που συνδέονται με τις εφαρμογές και τις υπηρεσίες που θα μπορούσε να προσφέρει το πρόγραμμα GALILEO. Κατά δεύτερο λόγο, διαχειρίζεται τη διαδικασία επιλογής του μελλοντικού αναδόχου του συστήματος, ο οποίος θα είναι υπεύθυνος για τη διαχείριση των φάσεων της εγκατάστασης και της εκμετάλλευσης, καθώς και για την παροχή των αναγκαίων ιδιωτικών κεφαλαίων, καθώς και για την εξασφάλιση της εμπορικής επιτυχίας της εκμετάλλευσης του συστήματος. 3) Η εποπτική αρχή. Η ευρωπαϊκή εποπτική αρχή του παγκόσμιου δορυφορικού συστήματος πλοήγησης (GNSS - στο εξής «εποπτική αρχή») συστάθηκε δυνάμει του κανονισμού (ΕΚ) αριθ. 1321/2004 του Συμβουλίου, της 12ης Ιουλίου 2004, σχετικά με τη δημιουργία δομών διαχείρισης για τα ευρωπαϊκά προγράμματα δορυφορικής ραδιοπλοήγησης. Η σύστασή της ξεκίνησε προοδευτικά το καλοκαίρι του 2005 και θα είναι πλήρως λειτουργική εντός του 2006. Σκοπός της είναι να εξασφαλίσει τη διαχείριση των δημοσίων συμφερόντων που συνδέονται με τα ευρωπαϊκά προγράμματα δορυφορικής ραδιοπλοήγησης, EGNOS και GALILEO, και να διαδραματίσει το ρόλο της αναθέτουσας αρχής έναντι του μελλοντικού αναδόχου. Πρέπει να σημειωθεί ότι τα δύο συστήματα EGNOS και GALILEO θα περιέλθουν στην εποπτική αρχή και ότι θα εξακολουθήσουν να ανήκουν εξ ολοκλήρου στο δημόσιο: μόνο η διαχείριση των φάσεων της εγκατάστασης και της εκμετάλλευσης θα παραχωρηθεί στον ανάδοχο για μια χρονική περίοδο της τάξης των είκοσι ετών. 4) Η διάρκεια ζωής της κοινής επιχείρησης Galileo όπως προβλέπεται από το τρέχον καταστατικό της. Η κοινή επιχείρηση Galileo συστάθηκε για να φέρει επιτυχώς εις πέρας τη φάση της ανάπτυξης και η διάρκεια ζωής της είχε βασιστεί στη διάρκεια της φάσης αυτής, η οποία αρχικά προβλεπόταν να καλύψει την περίοδο από το 2002 έως και το 2005. Η πρώτη παράγραφος του άρθρου 20 του καταστατικού της κοινής επιχείρησης, το οποίο προσαρτάται στον κανονισμό αριθ. 876/2002 του Συμβουλίου προβλέπει ότι «η κοινή επιχείρηση συστήνεται για τέσσερα έτη από την ημερομηνία δημοσίευσης του παρόντος καταστατικού στην Επίσημη Εφημερίδα των Ευρωπαϊκών Κοινοτήτων». Εφόσον το καταστατικό δημοσιεύτηκε στην Επίσημη Εφημερίδα της 28ης Μαΐου 2002, η διάρκεια των τεσσάρων ετών που αναφέρεται στο κείμενο εκπνέει τα μεσάνυχτα της 28ης Μαΐου 2006. Ωστόσο, λαμβάνοντας υπόψη την πιθανότητα παράτασης της φάσης ανάπτυξης, η δεύτερη παράγραφος του άρθρου 20 του καταστατικού αναφέρει: «Αναλόγως της προόδου που θα έχει επιτευχθεί στην υλοποίηση των καθηκόντων της κοινής επιχείρησης, όπως ορίζεται στο άρθρο 2, η περίοδος αυτή μπορεί να παρατείνεται με τροποποίηση του παρόντος καταστατικού σύμφωνα με τις διατάξεις του άρθρου 23. Η περίοδος αυτή παρατείνεται, σε κάθε περίπτωση, για όσο χρονικό διάστημα χρειάζεται προκειμένου να πληρωθούν οι υποχρεώσεις που απορρέουν από τη συμφωνία που αναφέρεται στο άρθρο 3.» Επίσης, το άρθρο 3 του καταστατικού προβλέπει ότι η κοινή επιχείρηση συνάπτει συμφωνία με τον Ευρωπαϊκό Οργανισμό Διαστήματος σύμφωνα με την οποία «…του αναθέτει τη διεξαγωγή των δραστηριοτήτων που απαιτούνται κατά τη φάση ανάπτυξης όσον αφορά το διαστημικό και το αντίστοιχο επίγειο τμήμα του συστήματος…» Επομένως, από τα κείμενα αυτά συνάγεται ότι η διάρκεια ζωής της κοινής επιχείρησης Galileo πρέπει να παραταθεί έως ότου ολοκληρωθούν οι απαιτούμενες δραστηριότητες κατά τη φάση της ανάπτυξης όσον αφορά το διαστημικό και το επίγειο τμήμα του συστήματος, δηλαδή, εκ των πραγμάτων, έως ότου ολοκληρωθεί η φάση της ανάπτυξης. Ο επιτακτικός χαρακτήρας της παράτασης οφείλεται στο γεγονός ότι, όπως προαναφέρθηκε, η διάρκεια ζωής της κοινής επιχείρησης βασίζεται στη διάρκεια της φάσης ανάπτυξης. |

130 | Ισχύουσες διατάξεις στον τομέα της πρότασης 1) Η αναγκαιότητα να τροποποιηθεί το καταστατικό της κοινής επιχείρησης ώστε να λήξει η διάρκεια ζωής της πριν από την ολοκλήρωση της φάσης ανάπτυξης. Σύμφωνα με την τρέχουσα κατάσταση του προγράμματος GALILEO, η φάση της ανάπτυξης δεν θα ολοκληρωθεί πριν από το τέλος του 2008. Τότε μόνο θα λειτουργούν οι τέσσερις δορυφόροι οι οποίοι θα κατασκευαστούν και θα εκτοξευτούν από τον Ευρωπαϊκό Οργανισμό Διαστήματος κατά τη διάρκεια της λεγόμενης φάσης «επικύρωσης σε τροχιά». Η θέση σε λειτουργία των τεσσάρων αυτών δορυφόρων αντιστοιχεί στην ολοκλήρωση του διαστημικού τμήματος της φάσης ανάπτυξης και η λειτουργία τους προϋποθέτει ότι θα έχει τεθεί επίσης σε λειτουργία και το επίγειο τμήμα της φάσης αυτής. Επομένως, σύμφωνα με την τρέχουσα κατάσταση του καταστατικού της, η κοινή επιχείρηση Galileo δεν θα πρέπει να παύσει τις δραστηριότητές της πριν από το τέλος του 2008, δηλαδή για μια χρονική περίοδο μεγαλύτερη κατά τρία έτη από αυτήν που είχε αρχικά προβλεφθεί. Η παράταση αυτή της διάρκειας ζωής της κοινής επιχείρησης πέρα από το έτος 2006, φαίνεται να είναι άσκοπη και δαπανηρή, αφού η εποπτική αρχή θα μπορούσε να αναλάβει προοδευτικά κατά τη διάρκεια του έτους 2006 και στη συνέχεια να ολοκληρώσει όλες τις δραστηριότητες που ασκεί αυτή τη στιγμή η κοινή επιχείρηση. Θα σήμαινε επανάληψη διοικητικών δομών και δαπανών, τη στιγμή που όπως φαίνεται η φάση της ανάπτυξης του προγράμματος θα κοστίσει περισσότερο απ’ ό,τι είχε αρχικά προβλεφθεί. Πριν από το τέλος του 2006, η αρχή εποπτείας θα διαθέτει τα αναγκαία μέσα, ιδίως σε ό,τι αφορά το προσωπικό, για να ολοκληρώσει την αποστολή της κοινής επιχείρησης, δηλαδή να φέρει εις πέρας τη φάση ανάπτυξης και να προετοιμάσει τις ακόλουθες φάσεις του προγράμματος. Για να μπορέσει η εποπτική αρχή να αναλάβει τις δραστηριότητες της κοινής επιχείρησης με τον καλύτερο τρόπο, είναι επιθυμητό οι δύο δομές να συνυπάρξουν για μερικούς μήνες και η εποπτική αρχή, κατά τη διάρκεια της περιόδου αυτής, να συνδεθεί στενά με τις δραστηριότητες της κοινής επιχείρησης. Η κοινή επιχείρηση διαθέτει εμπειρία και γνώση, τις οποίες είναι πολύ σημαντικό να μεταδώσει στην εποπτική αρχή, ιδίως όσον αφορά τις διαπραγματεύσεις για τη σύμβαση παραχώρησης, οι οποίες πρέπει να συνεχιστούν και να ολοκληρωθούν από την κοινή επιχείρηση κατά τη διάρκεια του έτους 2006. Είναι επομένως λογικό να προβλεφθεί ότι η κοινή επιχείρηση θα παύσει τις δραστηριότητές της στις 31 Δεκεμβρίου 2006 και θα ακολουθήσει η εκκαθάρισή της. Κατά συνέπεια το καταστατικό της κοινής επιχείρησης Galileo πρέπει να τροποποιηθεί ώστε να προβλεφθεί ότι οι δραστηριότητες της επιχείρησης αυτής θα παύσουν στις 31 Δεκεμβρίου 2006. Η εν λόγω τροποποίηση αφορά την κατάργηση των διατάξεων του άρθρου 20 του καταστατικού της κοινής επιχείρησης που προαναφέρθηκαν και την αντικατάστασή τους με ένα νέο άρθρο 20 με τη διατύπωση: «Η κοινή επιχείρηση συστήνεται για τη χρονική περίοδο από τις 28 Μαΐου 2002 έως τις 31 Δεκεμβρίου 2006.» Η συνέχιση των δραστηριοτήτων της κοινής επιχείρησης έως τις 31 Δεκεμβρίου 2006 δεν έχει δημοσιονομική επίπτωση στον κοινοτικό προϋπολογισμό για το έτος 2006. Η χρηματοδότηση των δραστηριοτήτων της κοινής επιχείρησης για όλο το έτος έχει ήδη προβλεφθεί στον κοινοτικό προϋπολογισμό που έχει εγκριθεί. 2) Η αναγκαιότητα τροποποίησης του καταστατικού της κοινής επιχείρησης για τη διόρθωση της λανθασμένης χρήσης της λέξης «κεφάλαιο». Στο άρθρο 1 και στο άρθρο 8 του καταστατικού της κοινής επιχείρησης Galileo αναφέρεται, πέντε φορές και μία φορά αντίστοιχα, η λέξη «κεφάλαιο» προσδιορίζοντας τα κονδύλια που τίθενται στη διάθεση της κοινής επιχείρησης από τα μέλη της. Ο προσδιορισμός αυτός δεν είναι σωστός λόγω του ότι δεν αντιστοιχεί στην πραγματική οικονομική φύση των συγκεκριμένων ποσών. Τα στοιχεία του ενεργητικού που καταβάλλουν τα μέλη της κοινής επιχείρησης είναι μη ανακτήσιμα και δεν επιστρέφονται αφού, όταν διαλυθεί η κοινή επιχείρηση, τα υλικά και άυλα στοιχεία της θα παραχωρηθούν δωρεάν στην εποπτική αρχή, βάσει των διατάξεων της πρώτης παραγράφου του άρθρου 3 του κανονισμού αριθ. 1321/2004 του Συμβουλίου. Αυτά τα στοιχεία του ενεργητικού στην πραγματικότητα είναι χρηματοοικονομικές συνεισφορές ή συνεισφορές σε είδος σε ερευνητικό πρόγραμμα και η κοινή επιχείρηση πρέπει να δαπανήσει το σύνολο των ποσών που έχει στη διάθεσή της αφού δεν είναι κερδοσκοπική. Επομένως, για να μην υπάρχει η παραμικρή αμφιβολία σχετικά με τη φύση των κονδυλίων που τίθενται στη διάθεση της κοινής επιχείρησης, είναι αναγκαίο, πριν από τη διάλυσή της, να διορθωθεί το καταστατικό της και όπου χρησιμοποιείται μέσα στο κείμενο η λέξη «κεφάλαιο» να αντικατασταθεί από τη λέξη «συνεισφορά» ή «κονδύλιο». 3) Η αναγκαιότητα να τροποποιηθεί το καταστατικό της κοινής επιχείρησης ώστε να της επιτρέψει να χρηματοδοτήσει τις πρόσθετες δαπάνες της φάσης ανάπτυξης. Το δεύτερο εδάφιο της τέταρτης παραγράφου του άρθρου 1 του καταστατικού της κοινής επιχείρησης Galileo αναφέρει ότι οι χρηματοοικονομικές συνεισφορές των ιδρυτικών μελών της κοινής επιχείρησης ανέρχονται σε 520 εκατ. EUR για την Ευρωπαϊκή Κοινότητα και σε 50 εκατ. EUR για τον Ευρωπαϊκό Οργανισμό Διαστήματος. Τα ποσά αυτά προκύπτουν από την αρχική εκτίμηση του κόστους της φάσης ανάπτυξης του προγράμματος, που ήταν 1,1 δισ. EUR. Είναι πλέον βέβαιο ότι το πραγματικό κόστος της φάσης ανάπτυξης θα υπερβεί το αρχικά προβλεφθέν κόστος του 1,1 δισ. EUR κατά 400 εκατ. EUR περίπου. Επίσης, για να μπορέσει η κοινή επιχείρηση να χρηματοδοτήσει εν μέρει τις πρόσθετες αυτές δαπάνες, πριν από τη διάλυσή της στις 31 Δεκεμβρίου 2006, είναι αναγκαίο να τροποποιηθεί το καταστατικό της κοινής επιχείρησης και να προστεθεί η ακόλουθη πρόταση στο τέλος του εν λόγω δεύτερου εδαφίου: «Τα ιδρυτικά μέλη μπορούν, εάν παραστεί ανάγκη, να καταβάλλουν συμπληρωματικές συνεισφορές για να χρηματοδοτήσουν τη φάση της ανάπτυξης.» 4) Η διαδικασία τροποποίησης του καταστατικού της κοινής επιχείρησης. Η διαδικασία τροποποίησης του καταστατικού της κοινής επιχείρησης Galileo διέπεται από τις διατάξεις του άρθρου 23 του καταστατικού της, οι οποίες αναφέρουν ότι: «Κάθε μέλος της κοινής επιχείρησης μπορεί να υποβάλλει στο διοικητικό συμβούλιο προτάσεις τροποποίησης του παρόντος καταστατικού. Εάν το διοικητικό συμβούλιο συμφωνεί με τις προτάσεις αυτές με πλειοψηφία 75% των ψήφων, η Επιτροπή υποβάλλει στο Συμβούλιο πρόταση για την έγκρισή τους σύμφωνα με τη διαδικασία του άρθρου 172 πρώτο εδάφιο της συνθήκης για την ίδρυση της Ευρωπαϊκής Κοινότητας.» Το πρώτο εδάφιο του άρθρου 172 της Συνθήκης διατυπώνεται ως εξής: «Το Συμβούλιο, μετά από πρόταση της Επιτροπής, και διαβούλευση με το Ευρωπαϊκό Κοινοβούλιο και την Οικονομική και Κοινωνική Επιτροπή, θεσπίζει με ειδική πλειοψηφία τις διατάξεις που αναφέρονται στο άρθρο 171.» Από το άρθρο 171 της Συνθήκης που προβλέπει τη δημιουργία κοινών επιχειρήσεων από την Κοινότητα, συνεπάγεται ότι η διαδικασία για την τροποποίηση του καταστατικού της κοινής επιχείρησης είναι, αφού υποβληθεί πρόταση τροποποίησης από την Επιτροπή, ίδια με εκείνη που ακολουθείται για τη δημιουργία της κοινής επιχείρησης. Απαιτεί την έκδοση κανονισμού από το Συμβούλιο. Ωστόσο, η Επιτροπή δεν μπορεί να υποβάλει πρόταση κανονισμού για την τροποποίηση του καταστατικού της κοινής επιχείρησης εάν το διοικητικό συμβούλιο της κοινής επιχείρησης δεν έχει προηγουμένως συμφωνήσει για τις εν λόγω τροποποιήσεις με πλειοψηφία 75%. Στη συγκεκριμένη περίπτωση, η Επιτροπή, που εκπροσωπεί την Ευρωπαϊκή Κοινότητα ως ιδρυτικό μέλος της κοινής επιχείρησης, είχε υποβάλει στο διοικητικό συμβούλιο της κοινής επιχείρησης το σχέδιο των εν λόγω τροποποιήσεων και το θέμα είχε περιληφθεί στην ημερήσια διάταξη της συνεδρίασης του διοικητικού συμβουλίου της 2ας Ιουνίου 2006. Σύμφωνα με τις διατάξεις του άρθρου 3 τρίτο εδάφιο του κανονισμού αριθ. 876/2002 του Συμβουλίου, η Επιτροπή είχε προηγουμένως υποβάλει το ίδιο θέμα στο εποπτικό συμβούλιο της κοινής επιχείρησης. Το εποπτικό συμβούλιο κατά τη συνεδρίασή του στις 13 Μαρτίου 2006 συμφώνησε με τις προτεινόμενες τροποποιήσεις. Στη συνέχεια, στις 2 Ιουνίου 2006 το διοικητικό συμβούλιο της κοινής επιχείρησης συμφώνησε με τις ίδιες τροποποιήσεις με την απαιτούμενη πλειοψηφία. Επομένως, η Επιτροπή νομιμοποιείται πλέον να προτείνει στο Συμβούλιο την έγκριση των εν λόγω τροποποιήσεων του καταστατικού. |

141 | Συνοχή με τις άλλες πολιτικές και τους στόχους της Ένωσης Άνευ αντικειμένου. |

Διαβούλευση με τα ενδιαφερόμενα μέρη και αναλυση αντικτυπου |

Διαβουλεύσεις με τα ενδιαφερόμενα μέρη |

219 | Άνευ αντικειμένου. |

Απόκτηση και χρήση εμπειρογνωμοσύνης |

229 | Δεν ήταν απαραίτητη η προσφυγή σε εξωτερικούς εμπειρογνώμονες. |

230 | Ανάλυση αντικτύπου Για να επιτευχθεί το επιθυμητό αποτέλεσμα η μόνη λύση είναι να τροποποιηθεί ο κανονισμός. Ο αντίκτυπος από την παύση των δραστηριοτήτων της κοινής επιχείρησης δεν είναι σημαντικός, αφού τις δραστηριότητές της αυτές θα τις αναλάβει η ευρωπαϊκή εποπτική αρχή GNSS. |

Νομικα στοιχεια της προτασης |

305 | Σύνοψη των προτεινόμενων μέτρων Είναι σκόπιμο η διάρκεια ζωής της κοινής επιχείρησης Galileo να λήξει στις 31 Δεκεμβρίου 2006. Για το σκοπό αυτό είναι αναγκαίο να τροποποιηθεί το καταστατικό της κοινής επιχείρησης. Είναι επίσης αναγκαίο να τροποποιηθεί το καταστατικό της κοινής επιχείρησης για να διορθωθεί η λανθασμένη χρήση, στο κείμενο του καταστατικού, της λέξης «κεφάλαιο» και για να μπορέσει η κοινή επιχείρηση να χρηματοδοτήσει τις πρόσθετες δαπάνες της φάσης ανάπτυξης. Η διαδικασία για την τροποποίηση του καταστατικού απαιτεί να προηγηθούν κάποια στάδια, πράγμα το οποίο στη συγκεκριμένη περίπτωση έχει γίνει· ολοκληρώνεται με την έκδοση κανονισμού από το Συμβούλιο. |

310 | Νομική βάση Η νομική βάση προαναφέρεται. |

329 | Αρχή της επικουρικότητας Η πρόταση αφορά έναν τομέα που εμπίπτει στην αποκλειστική αρμοδιότητα της Κοινότητας. Συνεπώς, η αρχή της επικουρικότητας δεν εφαρμόζεται. |

Αρχή της αναλογικότητας Η πρόταση συνάδει με την αρχή της αναλογικότητας για τους ακόλουθους λόγους. |

331 | Οι προτεινόμενες τροποποιήσεις περιορίζονται σε ό,τι είναι αναγκαίο. |

332 | Δεν επιφέρουν αύξηση της χρηματοοικονομικής επιβάρυνσης. |

Επιλογή νομοθετικής πράξης |

341 | Προτεινόμενη νομοθετική πράξη: κανονισμός. |

342 | Άλλες νομοθετικές πράξεις δεν θα ήταν κατάλληλες για τους ακόλουθους λόγους. Ένας κανονισμός τροποποιείται μόνο από κανονισμό. |

Δημοσιονομικές επιπτώσεις |

409 | Η πρόταση δεν έχει καμία επίπτωση για τον προϋπολογισμό της Κοινότητας. |

Προσθετεσ πληροφοριεσ |

520 | Κατάργηση ισχυουσών νομοθετικών διατάξεων Με την έγκριση της πρότασης θα καταργηθούν ορισμένες νομοθετικές διατάξεις. |

Ρήτρα επανεξέτασης/αναθεώρησης/λήξης ισχύος |

533 | Η πρόταση περιλαμβάνει ρήτρα λήξης ισχύος του συνόλου ή μέρους της νομοθετικής πράξης, εφόσον πληρούνται προκαθορισμένοι όροι. |

F-11695 |

2006/0115 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του καταστατικού της κοινής επιχείρησης Galileo όπως περιέχεται στο παράρτημα του κανονισμού (ΕΚ) αριθ. 876/2002 του Συμβουλίου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 171,

την πρόταση της Επιτροπής[1],

τη γνώμη του Ευρωπαϊκού Κοινοβουλίου[2],

τη γνώμη της Ευρωπαϊκής Οικονομικής και Κοινωνικής Επιτροπής[3],

Εκτιμώντας τα ακόλουθα:

1. Η κοινή επιχείρηση Galileo συστάθηκε δυνάμει του κανονισμού (ΕΚ) αριθ. 876/2002 του Συμβουλίου, της 21ης Μαΐου 2002[4], για να φέρει επιτυχώς εις πέρας τη φάση της ανάπτυξης και να προετοιμάσει τις επόμενες φάσεις του προγράμματος GALILEO.

2. Το καταστατικό της κοινής επιχείρησης Galileo προβλέπει, στο άρθρο 20, ότι η διάρκεια ζωής της κοινής επιχείρησης βασίζεται στη διάρκεια της φάσης ανάπτυξης, η οποία αρχικά προβλεπόταν να καλύψει την περίοδο από το 2002 έως και το 2005.

3. Ωστόσο, σύμφωνα με την τρέχουσα κατάσταση του προγράμματος GALILEO, η φάση της ανάπτυξης δεν θα ολοκληρωθεί πριν από το τέλος του 2008. Επομένως, σύμφωνα με την τρέχουσα κατάσταση του καταστατικού της, η κοινή επιχείρηση Galileo δεν θα πρέπει να παύσει τις δραστηριότητές της πριν από το τέλος του 2008, δηλαδή για μια χρονική περίοδο μεγαλύτερη κατά τρία έτη περίπου από αυτήν που είχε αρχικά προβλεφθεί.

4. Όμως, η παράταση της διάρκειας ζωής της κοινής επιχείρησης Galileo πέρα από το έτος 2006, φαίνεται να είναι άσκοπη και δαπανηρή, αφού η ευρωπαϊκή εποπτική αρχή GNSS, η οποία συστάθηκε δυνάμει του κανονισμού (ΕΚ) αριθ. 1321/2004 του Συμβουλίου, της 12ης Ιουλίου 2004[5], θα μπορούσε να αναλάβει προοδευτικά κατά τη διάρκεια του έτους 2006 και στη συνέχεια να ολοκληρώσει όλες τις δραστηριότητες που ασκεί αυτή τη στιγμή η κοινή επιχείρηση.

5. Για να μπορέσει η ευρωπαϊκή εποπτική αρχή GNSS να αναλάβει τις δραστηριότητες της κοινής επιχείρησης με τον καλύτερο τρόπο, είναι επιθυμητό οι δύο δομές να συνυπάρξουν για μερικούς μήνες και η ευρωπαϊκή εποπτική αρχή, κατά τη διάρκεια της περιόδου αυτής, να παρακολουθήσει στενά τις δραστηριότητες της κοινής επιχείρησης. Βάσει των στοιχείων αυτών φαίνεται λογικό να προβλεφθεί ότι η κοινή επιχείρηση θα παύσει τις δραστηριότητές της στις 31 Δεκεμβρίου 2006.

6. Συνεπώς, πρέπει να τροποποιηθούν οι διατάξεις του άρθρου 20 του καταστατικού της κοινής επιχείρησης Galileo.

7. Επιπλέον, για να διορθωθεί η λανθασμένη χρήση του όρου «κεφάλαιο» στο κείμενο του καταστατικού της κοινής επιχείρησης και για να μην υπάρχει η παραμικρή αμφιβολία σχετικά με την πραγματική οικονομική φύση των κονδυλίων που θέτουν στη διάθεση της κοινής επιχείρησης τα μέλη της, πρέπει να τροποποιηθεί το καταστατικό της κοινής επιχείρησης και να αντικατασταθεί, στις διατάξεις του άρθρου 1 και του άρθρου 8, ο όρος «κεφάλαιο» από τον όρο «συνεισφορά» ή «κονδύλιο».

8. Επίσης, στην τρέχουσα διατύπωσή του το άρθρο 1 του καταστατικού της κοινής επιχείρησης αναφέρεται στα στοιχεία του ενεργητικού που καταβάλλουν τα ιδρυτικά μέλη της επιχείρησης, το ύψος των οποίων υπολογίζεται βάσει της αρχικής εκτίμησης για το κόστος της φάσης ανάπτυξης. Στα ποσά αυτά δεν έχουν υπολογιστεί οι πρόσθετες δαπάνες της φάσης αυτής. Ακόμη, για να μπορέσει η κοινή επιχείρηση να χρηματοδοτήσει τις πρόσθετες δαπάνες της φάσης ανάπτυξης, είναι αναγκαίο να τροποποιηθεί το καταστατικό της κοινής επιχείρησης ώστε να προβλέπεται ότι τα ιδρυτικά μέλη της επιχείρησης μπορούν, εάν παραστεί ανάγκη, να καταβάλουν συμπληρωματικές συνεισφορές.

9. Η διαδικασία τροποποίησης του καταστατικού της κοινής επιχείρησης Galileo, όπως προβλέπεται από το άρθρο 23 του εν λόγω καταστατικού, απαιτεί, ύστερα από τη σύμφωνη γνώμη του διοικητικού συμβουλίου της κοινής επιχείρησης για τις τροποποιήσεις, την έκδοση κανονισμού του Συμβουλίου η οποία ακολουθεί την ίδια διαδικασία με τη δημιουργία της κοινής επιχείρησης.

10. Καθώς το διοικητικό συμβούλιο της κοινής επιχείρησης συμφώνησε με τις εν λόγω τροποποιήσεις του άρθρου 20 του καταστατικού της επιχείρησης κατά τη συνεδρίασή του της 2ας Ιουνίου 2006, το Συμβούλιο είναι σε θέση να προχωρήσει στην έκδοση κανονισμού σχετικά με την εισαγωγή των τροποποιήσεων αυτών στο καταστατικό της κοινής επιχείρησης Galileo.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο πρώτο

Το καταστατικό της κοινής επιχείρησης Galileo όπως περιέχεται στο παράρτημα του κανονισμού (ΕΚ) αριθ. 876/2002 τροποποιείται ως εξής:

(1) Το άρθρο 1 παράγραφος 4 τροποποιείται ως εξής:

(a) η πρώτη φράση του πρώτου εδαφίου αντικαθίσταται από την ακόλουθη φράση:

«Τα κονδύλια της κοινής επιχείρησης προέρχονται από συνεισφορές των μελών της.»

(b) το δεύτερο εδάφιο αντικαθίσταται από το ακόλουθο κείμενο:

«Τα ιδρυτικά μέλη εγγράφουν το μερίδιό τους στις χρηματοδοτικές συνεισφορές μέχρι του ποσού των αντίστοιχων δεσμεύσεών τους: 520 εκατ. EUR για την Ευρωπαϊκή Κοινότητα και 50 εκατ. EUR για τον Ευρωπαϊκό Οργανισμό Διαστήματος. Τα ιδρυτικά μέλη μπορούν, εάν παραστεί ανάγκη, να καταβάλλουν συμπληρωματικές συνεισφορές για να χρηματοδοτήσουν τη φάση της ανάπτυξης.»

(c) η πρώτη φράση του τέταρτου εδαφίου αντικαθίσταται από την ακόλουθη φράση:

«Το διοικητικό συμβούλιο καθορίζει το ύψος των συνεισφορών αυτών που θα πρέπει να καταβάλλονται κατ’ αναλογία του μεριδίου των χρηματοδοτικών συνεισφορών που έχει εγγράψει κάθε μέλος.»

(d) το πέμπτο εδάφιο αντικαθίσταται από το ακόλουθο κείμενο:

«Οι πιστωτικές υποχρεώσεις της κοινής επιχείρησης δεν υπερβαίνουν το ποσό των συνεισφορών που έχει στη διάθεσή της.»

(2) Στο άρθρο 8 παράγραφος 1 στοιχείο β) η δεύτερη φράση αντικαθίσταται από την ακόλουθη:

«Κάθε μέλος της κοινής επιχείρησης διαθέτει ανάλογο αριθμό ψήφων προς το μερίδιο των συνεισφορών που έχει εγγράψει.»

(3) Το άρθρο 20 αντικαθίσταται από το ακόλουθο κείμενο:

«Άρθρο 20

Η κοινή επιχείρηση συστήνεται για τη χρονική περίοδο από τις 28 Μαΐου 2002 έως τις 31 Δεκεμβρίου 2006.»

Άρθρο 2

Ο παρών κανονισμός τίθεται σε ισχύ την [τρίτη] ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε καθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ C […] της […], σ. […].

[2] ΕΕ C […] της […], σ. […].

[3] ΕΕ C […] της […], σ. […].

[4] ΕΕ L 138 της 28.5.2002, σ. 1.

[5] ΕΕ L 246 της 20.7.2004, σ. 1.